FI Euroopan unionin virallinen lehti C 129/15

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2011/C 129/10

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLAN MUKAINEN MUUTOSHAKEMUS

”DAUNO”

EY-N:o: IT-PDO-0117-1517-31.07.2003

SMM ( ) SAN ( X )

1. Eritelmän kohta, jota/kohdat, joita muutos koskee:

—  Tuotteen nimi —  Tuotteen kuvaus —  Maantieteellinen alue — Alkuperätodisteet — Tuotantomenetelmä —  Yhteys maantieteelliseen alueeseen — Merkinnät — Kansalliset vaatimukset —  Muu (täsmennettävä)

2. Muutoksen/muutosten tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

3.1 Alkuperätodisteet:

Sekä eritelmää että yhteenvetoa on mukautettu asetuksessa (EY) N:o 1898/2006 vahvistettujen säännösten mukaisesti lisäämällä niihin menettelyt, joita toimijoiden on noudatettava alkuperätodisteen tai -todisteiden antamiseksi.

3.2 Tuotantomenetelmä:

Otetaan käyttöön innovatiivisia menetelmiä SAN-nimityksellä varustetun ekstra-neitsytoliiviöljyn tuotantoon tarkoitettujen oliivien keräämiseksi. Oliivit kerätään kuitenkin edelleen suoraan puusta keruuta helpottavien ja oliiveja vahingoittamattomien koneiden avulla siten, että lopputulos on verrattavissa käsin tapahtuvaan keruuseen. Oliivinviljelijät eivät harvoja, enimmäkseen oman talouden käyttöön liittyviä poikkeuksia lukuun ottamatta kerää oliiveja käsin, vaan ne kerätään suoraan puusta sellaisten koneiden avulla, joilla taataan käsin suoritettavaa keruuta vastaava laatu huomattavasti alhaisemmin kustannuksin.

Poistetaan velvoite, jonka mukaan oliivit on puristettava eri osa-alueilla, mutta säilytetään vaatimus siitä, että ne on puristettava tuotantoeritelmässä määritellyn alueen sisäpuolella. Uudet voimassa olevat säännöt, joilla säännellään jalostustoimia ja teknologisia innovaatioita, ovat johtaneet puristamojen lukumäärän vähentymiseen ja tarpeeseen poistaa rajoitus, joka edellyttää oliivien puristamista eri osa-alueilla. SAN-nimikkeellä ”Dauno” varustetun oliiviöljyn tuotantoon tarkoitettujen oliivien puristamismahdollisuus on näin ollen laajennettu koko Foggian maakunnan alueelle.

3.3 Merkinnät:

Otetaan käyttöön velvollisuus ilmoittaa merkinnöissä sekä oliivien tuotantovuosi että pakkauserä. Yrityksen ja maatilojen nimet ja niiden alueellinen sijainti voidaan ilmoittaa vain, jos tuote on saatu yksinomaan yritykseen kuuluvista oliivitarhoista kerätyistä oliiveista. Haetut muutokset vastaavat tarpeeseen parantaa kuluttajille annettavia tietoja.

3.4 Kansalliset vaatimukset:

Poistetaan velvollisuudet, joista säädetään 15 päivänä helmikuuta 1992 annetussa laissa nro 169 (”Disciplina per il riconoscimento della denominazione di origine controllata degli oli di oliva vergini ed extravergini”) ja ministeriön asetuksessa nro 573/93.

YHTEENVETO

NEUVOSTON ASETUS (EY) N:o 510/2006

”DAUNO”

EY-N:o: IT-PDO-0117-1517-31.07.2003

SAN ( X ) SMM ( )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle Politiche Agricole Alimentari e Forestali Osoite: Via XX Settembre 20 00187 Roma RM ITALIA P. +39 0646655104 F. +39 0646655306 Sähköposti: saco7@politicheagricole.gov.it

2. Ryhmittymä:

Nimi: «Daunia Verde» — Consorzio di tutela della denominazione di origine protetta olio extravergine di oliva «Dauno» Osoite: Via Dante 27 71100 Foggia FG ITALIA P. +39 0881707742 F. +39 0881707742 Sähköposti: dauniaverde@tin.it Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.5: Rasvat (voi, margariini, öljyt jne.)

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista edellytyksistä)

4.1 Nimi:

”Dauno”

4.2 Kuvaus:

Ekstra-neitsytoliiviöljyllä ”Dauno” on kulutukseen saatettaessa oltava seuraavat kemialliset ja aistinvaraiset ominaisuudet:

— enimmäishappamuus 0,6 %,

— peroksidiluku ≤ 12 mEq O2/kg,

— polifenolin kokonaispitoisuus ≥ 100 ppm,

— vihreästä keltaiseen vaihteleva väri,

— hedelmäinen tuoksu,

— hedelmäinen maku, mahdollisesti lievästi pistäviä ja karvaita vivahteita.

Edellä mainitut arvot vaihtelevat kunkin hyväksytyn maantieteellisen maininnan osalta, mutta aina hyvin tiukoissa rajoissa.

Muut kemiallis-fysikaaliset muuttujat ovat voimassa olevien EU:n sääntöjen mukaiset.

4.3 Maantieteellinen alue:

Dauno-oliiviöljyn tuotantoalue sijaitsee Foggian maakunnassa.

4.4 Alkuperätodisteet:

Alan toimijoiden (oliivinviljelijät, puristajat ja pakkaajat) on omassa tuotantoprosessin vaiheessaan tehtävä tarkastuksia tuotteen jäljitettävyyden varmistamiseksi. Erityisesti oliivinviljelijän on oliiveja puristamoon toimittaessaan varmistettava, että viljelyä, tuotosta ja keruuajankohtia koskevia määräyksiä on noudatettu, ja todistettava kuljetusasiakirjojen tai vastaavien asiakirjojen avulla, että oliivit on toimitettu kyseisen SAN-tuotteen osalta hyväksyttyihin puristamoihin. Oliivit vastaanottavan puristajan on varmistettava tuotteen lähtöpaikka, oliivien asianmukaiset tunnisteet, keruuajankohtien noudattaminen, kuljetusasiakirjoissa ja vastaavissa asiakirjoissa annettujen tietojen vaatimustenmukaisuus, täydellisyys ja johdonmukaisuus, ja varastoitava oliivit alueille, jotka on määritelty tätä tarkoitusta varten sen mukaan, miltä osa-alueelta oliivit ovat lähtöisin. Oliivien puristamisen aikana puristaja kirjaa ylös puristamiseen liittyvät tiedot, jotka mahdollistavat öljyerän jäljittämisen puristettujen oliivierien perusteella. Saatu öljy on tunnistettava ja erotettava asianmukaisesti eritelmässä säädettyjen osa-alueiden ja lajikkeiden perusteella. Öljy varastoidaan sen jälkeen erityisiin tankkeihin, joihin tehdään merkintä, josta käy ilmi, että kyseessä on tietystä lajikkeesta saatu SAN-nimityksellä ”Dauno” varustettu oliiviöljy, johon liittyy maantieteellinen maininta. Puristaja kirjaa kaikki puristuspäivään, oliivilajikkeisiin, maantieteelliseen mainintaan, öljytuotokseen jne. liittyvät tiedot erityiseen asiakirjaan ja säilyttää ne huolellisesti. Pakkaaja varmistaa öljyä vastaanottaessaan, että SAN-merkintään ”Dauno” soveltuva öljyerä on saatu kyseisen SAN-merkinnän osalta hyväksyttyjen oliivinviljelijöiden toimittamista oliiveista, jotka on puristettu kyseisen SAN-merkinnän osalta hyväksytyissä puristamoissa, ja että öljyerän mukana ovat jäljitettävyyttä koskevat asiakirjat (kuljetusasiakirjat sekä merkinnät öljyerien varastoinnista ja siirroista), ja kirjaa ylös pakkaamiseen liittyvät tiedot, joilla varmistetaan öljyerän jäljitettävyys.

4.5 Tuotantomenetelmä:

Ekstra-neitsytoliiviöljy ”Dauno” tuotetaan terveistä, 30 päivään tammikuuta mennessä kerätyistä oliiveista. Tuotantoon käytettyjen tarhojen oliivituotos hehtaaria kohti saa olla enintään 10 000 kilogrammaa ja öljytuotos enintään 25 prosenttia. Öljyn puristamisessa ovat sallittuja ainoastaan mekaaniset ja fysikaaliset prosessit, joilla tuotettu öljy kuvastaa mahdollisimman uskollisesti hedelmän alkuperäisiä erityispiirteitä.

4.6 Yhteys maantieteelliseen alkuperään:

Foggian maakunnassa harjoitettavalla oliivinviljelyllä on hyvin vanhat perinteet. Tästä todistavat etenkin Rooman ajalta peräisin olevien trapetum-tyyppisten myllynkivien osat, joita säilytetään Santa Maria di Pulsanon luostarialueella Monte S. Angelossa (Gargano), Manfredonian lahdelle laskeutuvassa laaksossa, joka tunnetaan nimellä Valle del Campanile. 1700-luvulla säädettiin Monte S. Angelossa laaditulla paavin bullalla laki, joka koski oliiviöljyn varastointia ja kauppaa. Oliivinviljely on vuosisatojen saatossa lisääntynyt ja kehittynyt tällä alueella merkittävästi ja ollut jopa perustavanlaatuinen osa alueen talouselämää.

Daunia on vanha maantieteellinen nimi, joka tarkoitti Foggian maakunnan aluetta. ”Daunit” olivat kyseisen alueen muinaisia asukkaita. Oliivinviljely on yksi alueen tärkeimmistä tuotannonaloista. Garganosta alkanut oliivinviljely laajeni pikkuhiljaa myös muille maakunnan alueille. Laajentuminen oli suurinta 1600-luvulla, jolloin oliivinviljelyä harjoitettiin jo tuhansilla hehtaareilla, joista kaikki olivat erityisviljelyssä. Oliiviöljyllä käytiin hyvin vilkasta kauppaa, erityisesti meriteitse. Oliivinviljely laajeni 1700-luvun lopulla ja 1800-luvulla nopeasti Daunian eri alueille. Oliivinviljelyn leviäminen Foggian maakunnassa on maaston pinnanmuodostuksen vuoksi johtanut siihen, että sinne on muodostunut maantieteellisiä tuotantoyksikköjä, joilla on yhteisestä tuotantomatriisista huolimatta omia, laadulliseen imagoon liittyviä erityispiirteitä, jotka johtuvat joko Dauno-oliiviöljyn koostumukseen kuuluvien lajikkeiden erilaisista prosenttiosuuksista tai eritelmässä mainittuja neljää maantieteellistä lisämerkintää vastaavien neljän viljelyalueen korkeussuhteista. Kyseiset lisämerkinnät ovat ”Dauno Alto Tavoliere”, ”Dauno Basso Tavoliere”, ”Dauno Gargano”, ja ”Dauno Sub-Appennino”. Kyseisten merkintöjen lisäämisellä pääasialliseen nimitykseen pyritään etenkin täsmentämään nimitystä ja säilyttämään Dauno-oliiviöljyn tuotannon alkuperään liittyvässä maantieteellisessä mielikuvassa Foggian maakunnan eri tuotantoalueet, joille on vuosien kuluessa kertynyt matkailun kannalta erittäin houkuttelevaa maisemallista arvoa.

4.7 Valvontaelin:

Nimi: Camera di Commercio Industria, Agricoltura e Artigianato di Foggia Osoite: Via Dante 27 71100 Foggia FG ITALIA P. +39 0881797279 F. +39 0881726046 Sähköposti: eufrasia.spagnoli@fg.camcom.it

4.8 Merkinnät:

Kaikki maantieteelliset maininnat on merkittävä päällysmerkintöihin pienemmällä kirjasinkoolla kuin suojattu alkuperänimitys ”Dauno”, johon liitetään yksi seuraavista maantieteellisistä lisämerkinnöistä: ”Alto Tavoliere”, ”Basso Tavoliere”, ”Gargano”, ”Sub Appennino”.

Yritysten tai tilojen nimien ja niiden maantieteellisen sijainnin käyttö sekä viittaukset pakkaamiseen oliivialan yrityksissä sallitaan ainoastaan siinä tapauksessa, että tuote on peräisin yksinomaan kyseisille yrityksille kuuluvista oliivitarhoista kerätyistä oliiveista, ja ne on merkittävä päällysmerkintöihin kirjasinkoolla, joka on vähintään puolet pienempi kuin kirjasinkoko, jota käytetään suojatun alkuperänimityksen merkitsemiseen.

(1) EUVL L 93, 31.3.2006, s. 12.